Document ID: 32005D0853

KOMMISSIONENS BESLUTNING
af 30. november 2005
om bemyndigelse til, at Frankrig forbyder markedsføring til slutbrugeren med henblik på såning eller plantning i visse områder af Frankrig af formeringsmateriale af Pinus pinaster Ait., der har oprindelse på den iberiske halvø og er uegnet til anvendelse i sådanne franske områder i henhold til Rådets direktiv 1999/105/EF
(meddelt under nummer K(2005) 4534)
(Kun den franske udgave er autentisk)
(2005/853/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 1999/105/EF af 22. december 1999 om markedsføring af forstligt formeringsmateriale (1), særlig artikel 17, stk. 2, og
ud fra følgende betragtninger:
(1)
Frankrig har anmodet om bemyndigelse til at forbyde markedsføring af formeringsmateriale af Pinus pinaster Ait. med oprindelse på den iberiske halvø (Spanien og Portugal) til slutbrugeren med henblik på såning eller plantning i alle administrative regioner i Frankrig bortset fra Provence-Alpes-Côte-d’Azur, Languedoc-Roussillon og Korsika.
(2)
Frankrig indgav til støtte for anmodningen alle de oplysninger, der kræves i henhold til artikel 17, stk. 2, litra a) og b), i direktiv 1999/105/EF, og som er nærmere specificeret i Kommissionens forordning (EF) nr. 1602/2002 af 9. september 2002 om fastsættelse af detaljerede regler for anvendelse af Rådets direktiv 1999/105/EF for så vidt angår en medlemsstats bemyndigelse til at forbyde markedsføringen af specificeret forstligt formeringsmateriale til slutbrugeren (2).
(3)
Frankrig har fremlagt dokumentation fra den kommercielle skovbrugssektor for, at træer af sorten Pinus pinaster Ait., der stammer fra frø med oprindelse i visse regioner på den iberiske halvø, og som har vokset i franske regioner, bortset fra ovennævnte regioner, ikke var egnede til de lave temperaturer, der forekommer i disse regioner. Dokumentationen viste, at alvorlige frostperioder i navnlig 1956, 1963 og 1985 bevirkede, at katastrofalt mange træer med denne oprindelse ikke overlevede. Der er foretaget en grundig sammenligning af klimaforholdene i de enkelte proveniensregioner på den iberiske halvø og i regionerne i Frankrig bortset fra Provence-Alpes-Côte-d’Azur, Languedoc-Roussillon og Korsika. Termen »proveniensregion« defineres i artikel 2, litra g), i direktiv 1999/105/EF, og en liste over proveniensregionerne er udarbejdet, udgivet og sendt til Kommissionen og medlemsstaterne i henhold til artikel 9 i direktiv 1999/105/EF.
(4)
Frankrig bør bemyndiges til at forbyde markedsføring af dette forstlige formeringsmateriale til slutbrugeren.
(5)
Foranstaltningerne i denne beslutning er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Frankrig bemyndiges til at forbyde markedsføring af formeringsmateriale af Pinus pinaster Ait. med oprindelse i de i bilaget anførte regioner til slutbrugeren med henblik på såning eller plantning i alle administrative regioner i Frankrig bortset fra Provence-Alpes-Côte-d’Azur, Languedoc-Roussillon og Korsika.
Artikel 2
Denne beslutning er rettet til den Franske Republik.
Udfærdiget i Bruxelles, den 30. november 2005.

Labels: 3
18
4
6